<classify> MAKUMBUSHO ya Taifa kupitia programu yake maarufu ya Sanaa na Wasanii imeanza kutekeleza mradi wa mapambano dhidi ya mimba za utotoni ambayo itakuwa ikitumia sanaa za ufundi na za jukwaani kufikisha ujumbe kwa walengwa.Programu hiyo inalenga katika kuelimisha wanafunzi wa shule za msingi, sekondari, wazazi na wananchi kwa ujumla juu ya madhara ya mimba za utotoni na jukumu la jamii kukabiliana na changamoto hiyo.Akizungumza na waandishi wa habari juzi jijini Dar es Salaam, Mkurugenzi Mkuu Makumbusho ya Taifa, Profesa Audax Mabula alisema programu hiyo imelenga pia kuimarisha elimu juu ya suala hilo kupitia mijadala ya marika, na kubadilishana mawazo juu ya sheria, kanuni na taratibu zinazohusu mimba za utotoni.Sanaa inatumika kama dhana pana na jumuishi katika kuangalia matatizo ya kijamii kwa ujumla na yale yanayochangia tatizo hili...pia tumelenga kuibua na kuchochea mijadala kati ya viongozi na watunga sera kuhusu tatizo hili na namna ya kukabiliana nalo kwa kuboresha mazingira ya kisera na utekelezaji wake katika kuhakikisha mazingira salama kwa vijana, amesema Profesa Mabula.Takwimu za kitaifa za afya na viashiria vya malaria mwaka 2015 zinaonesha asilimia 27 ya wasichana walio na umri wa kati ya miaka 15 na 19 wana mimba au wameshazaa kwa mara ya kwanza na kuiweka Tanzania kuwa nchi ya tatu kwa ukubwa wa tatizo hilo.Viwango vya mikoa vinatofautiana; Katavi ikiongoza kwa kuwa na asilimia 45 ikifuatiwa na Tabora kwa asilimia 43 na Dodoma na Morogoro zikiwa na asilimia 39 kwa kila mkoa huku Mara ukiwa na asilimia 37.Mimba za utotoni zina madhara ya kiafya, kijamii, kiuchumi, kisaikolojia na kimaendeleo kwa ujumla na pia ni kichocheo kikubwa cha vifo vinavyotokana na uzazi pamoja na madhara mengine kama fistula, vifo vya watoto wachanga, kukatisha ndoto za wasichana za kujiendeleza kielimu na kuwatumbukiza kwenye umasikini na utegemezi, aliongeza Profesa Mabula.Alisema katika ngazi ya kitaifa, mimba za utotoni hudhoofisha nguvu kazi kwa kuinyima jamii mchango wa wanawake katika maendeleo na kulifanya Taifa kukawia kutimiza malengo yake kimaendeleo.Aliongeza kuwa uzinduzi wa programu hiyo utafanyika rasmi leo na utatanguliwa na siku maalumu ya wanafunzi wa shule za msingi na sekondari, ambao zaidi ya 600 wanatarajiwa kuhudhuria katika maonesho hayo.Mkurugenzi Makumbusho na Nyumba ya Utamaduni, Achiles Bufure alisema kaulimbiu yao ni Mtoto wa kike washa taa ikimaanisha kwamba mimba hupatikana kwenye giza na kwa kujificha, hivyo wasikubaliane nazo na wasidanganyike na mambo ya gizani.  <topic>: KITAIFA 